สุพรรณบุรี สืบสานประเพณีโบราณกว่าร้อยปี “ตักบาตรกลางน้ำ”ริมสองฝั่งแม่น้ำท่าจีน
จังหวัดสุพรรณบุรี สืบสานประเพณีโบราณกว่าร้อยปี “ตักบาตรกลางน้ำ” ริมสองฝั่งแม่น้ำท่าจีน ตามนโยบาย “ปีท่องเที่ยววิถีไทย เก๋ไก๋อย่างยั่งยืน”            ที่บริเวณแม่น้ำท่าจีน หน้าตลาดคอวัง เทศบาลตำบลบ้านแหลม อำเภอบางปลาม้า จังหวัดสุพรรณบุรี เทศบาลตำบลบ้านแหลมและเทศบาลตำบลตะค่า ตลอดจนประชาชนในท้องที่ ร่วมกันจัดประเพณีตักบาตรกลางน้ำ ซึ่งจัดขึ้นในวันที่ 23 พฤศจิกายน 2562 เพื่อสืบสานวัฒนธรรมประเพณีอันดีงามที่สืบทอดต่อกันมากว่า 100 ปี โดยถือเอาวันแรม 12 ค่ำ เดือน 12 ของทุกปี เป็นวันใส่บาตร ถือเป็นงานบุญใหญ่ที่ประชาชนในพื้นที่ได้ร่วมกันสืบสานวัฒนธรรมประเพณีอันดีงามในฐานะพุทธศาสนิกชนที่ดีไปยังรุ่นลูกรุ่นหลานทั้งยังเป็นการกระตุ้นการท่องเที่ยว ตามนโยบาย “ปีท่องเที่ยววิถีไทย เก๋ไก๋อย่างยั่งยืน” โดยเส้นทางตักบาตรกลางน้ำเริ่มจากหน้าตลาดคอวังไปจนถึงวัดเจ้าขาว ระยะทางรวม 1 กิโลเมตร มีพระภิกษุสงฆ์ สามเณรจากวัดที่อยู่ริมน้ำท่าจีน จำนวน 31 วัด จำนวนกว่า 100 รูป มารับบิณฑบาตจากพุทธศาสนิกชนที่มารอตักบาตรข้าวสาร อาหารแห้ง ด้วยความเลื่อมใสศรัทธา ตลอดบริเวณริมฝั่งแม่น้ำท่าจีนอย่างเนืองแน่น ขณะเดียวกันยังได้ชมความงดงามของประเพณีตักบาตรกลางน้ำรวมถึงการแสดงวัฒนธรรมถิ่นบนแพกลางน้ำ ซึ่งหาชมได้ยาก โดยงานนี้ได้รับเกียรติจาก นายรณยุทธ พรหมายน นายอำเภอบางปลาม้า เป็นประธานในพิธี            ทั้งนี้ เนื่องจากบริเวณริมฝั่งแม่น้ำท่าจีนหน้าวัดเจ้าขาว มีตลิ่งที่มีระดับสูงกว่าระดับน้ำในแม่น้ำท่าจีนมาก เทศบาลตำบลบ้านแหลมและเทศบาลตำบลตะค่าจึงได้อำนวยความสะดวกให้กับประชาชน ที่ต้องการร่วมตักบาตร ด้วยการจัดเตรียมแพ โป๊ะ และถังพลาสติกต่อไม้ไผ่ เพื่อใส่ข้าวสารอาหารแห้ง และดอกไม้ ยื่นลงไปถวายพระในเรือ ซึ่งเป็นการสร้างความประทับใจและส่งเสริมให้ประชาชนร่วมกันสืบสานประเพณีที่ดีงามให้คงอยู่สืบไป #ตักบาตรกลางน้ำ #ประเพณีโบราณกว่าร้อยปี #ริมฝั่งแม่น้ำท่าจีน #สำนักข่าวกรมประชาสัมพันธ์ #NNT #ILOVETHAILAND